CELEX: 62008TN0042
Language: el
Date: 2008-01-24 00:00:00
Title: Υπόθεση T-42/08: Προσφυγή της 24ης Ιανουαρίου 2008 — Shetland Islands Council κατά Επιτροπής

12.4.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 92/35
            
         Προσφυγή της 24ης Ιανουαρίου 2008 — Shetland Islands Council κατά Επιτροπής
   (Υπόθεση T-42/08)
   (2008/C 92/71)
   Γλώσσα διαδικασίας: η αγγλική
   Διάδικοι
   
      Προσφεύγον: Shetland Islands Council (εκπρόσωποι: E. Whiteford, Barrister, R. Murray, Solicitor και R. Thompson, QC)
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   Το προσφεύγων ζητεί από το Πρωτοδικείο:
   
               —
            
            
               να ακυρώσει το άρθρο 1, παράγραφος 2, και τα άρθρα 3, 4 και 5 της προσβαλλομένης αποφάσεως, και
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Το προσφεύγον είναι δημόσια αρχή που κατέβαλε χρηματικά ποσά σε επιχειρήσεις του τομέα της αλιείας στο πλαίσιο δύο γενικών μέτρων ενισχύσεως, της «Ενισχύσεως της βιομηχανίας αλιεύσεως και μεταποιήσεως» και της «Ενισχύσεως της βιομηχανίας ιχθυοκαλλιέργειας», τα οποία αφορούν διάφορα είδη ενισχύσεων. Η Επιτροπή έκρινε ότι η ενίσχυση που χορήγησε το Ηνωμένο Βασίλειο βάσει του «Καθεστώτος ενισχύσεων για τον εκσυγχρονισμό αλιευτικών σκαφών» δεν ήταν συμβατή με την κοινή αγορά, όσον αφορά την ενίσχυση που χορηγήθηκε για τα σχέδια εκσυγχρονισμού σχετικά με την αλιευτική ικανότητα από απόψεως χωρητικότητας ή ισχύος μηχανής.
   Με την προσφυγή του, το προσφεύγον ζητεί, βάσει του άρθρου 230 ΕΚ, τη μερική ακύρωση της αποφάσεως C 37/2006 (πρώην NN 91/2005) της Επιτροπής, της 13ης Νοεμβρίου 2007, σχετικά με το καθεστώς ενισχύσεων για τον εκσυγχρονισμό αλιευτικών σκαφών που εφαρμόζεται στο Ηνωμένο Βασίλειο. Ειδικότερα, το προσφεύγον ζητεί την ακύρωση του άρθρου 1, παράγραφος 2, και των άρθρων 3, 4 και 5 της προσβαλλομένης αποφάσεως, για δύο λόγους:
   
               1)
            
            
               Η Επιτροπή υπέπεσε σε νομική πλάνη κρίνοντας ότι οι ενισχύσεις οι οποίες χορηγήθηκαν για αντικατάσταση ή βελτίωση μηχανών που δεν επηρεάζει την ολική χωρητικότητα ή την ισχύ σκάφους «αφορούν την αλιευτική ικανότητα από άποψη χωρητικότητας ή ισχύος» κατά την έννοια του άρθρου 9, παράγραφος 1, στοιχείο γ', του κανονισμού (ΕΚ) 2792/1999 (1), και, ως εκ τούτου, δεν είναι συμβατές με την κοινή αγορά·
            
         
               2)
            
            
               Η Επιτροπή υπέπεσε σε νομική πλάνη κρίνοντας ότι η ανάκτηση των ενισχύσεων που χορηγήθηκαν είναι συμβατή με:
               
                           α')
                        
                        
                           το άρθρο 14, παράγραφος 1, του κανονισμού (ΕΚ) 659/1999 του Συμβουλίου (2) και
                        
                     
                           β')
                        
                        
                           τις γενικές αρχές της ασφάλειας δικαίου, της προστασίας της δικαιολογημένης εμπιστοσύνης και της ίσης μεταχειρίσεως.
                        
                     
         
      (1)  Κανονισμός (ΕΚ) 2792/1999 του Συμβουλίου, της 17ης Δεκεμβρίου 1999, για τον καθορισμό των λεπτομερών κανόνων και ρυθμίσεων σχετικά με την κοινοτική διαρθρωτική βοήθεια στον τομέα της αλιείας (ΕΕ L 337, σ. 10).
   
      (2)  Κανονισμός (ΕΚ) 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ (ΕΕ L 83, σ. 1).